Ўқитувчи ва мураббийлар кунига бағишланган “Устоз отангдек улуғ!” мавзусида ўтказиладиган байрам тадбири сценарийси
Хона тадбир руҳига монанд жиҳозланади: шарлар, деворий газеталар илинган, махсус тайёрланган жойда машҳур педагоглар китоблари терилган. Тадбирга фахрий педагоглар, маҳалла фаоллари, ота-оналар таклиф этилган. Ўқувчилар қўлида гул.

1-бошловчи: Ассалому алайкум, азиз устозлар, ота-оналар ва меҳмонлар! Энг азиз байрамларимиздан бири “Ўқитувчи ва мураббийлар куни” муносабати билан ўтказаётган тадбиримизга хуш келибсиз! 

2-бошловчи: Табаррук устозларимизга соғлиқ-саломатлик, оилавий хотиржамлик, машаққатли ва шарафли ишларида муваффақиятлар тилаган ҳолда, тадбиримизни бошлаймиз. 

 
1-бола:               Меҳр нури ёғар доим

                                      Кўзингиздан устозлар.

                                      Юрсам дейман бу табаррук

                                      Изингиздан, устозлар.

2-бола:               Фан боғининг боғбонисиз,

                            Чароғонсиз шунчалар.

                            Одоб ила илм олдим 

                            Сўзингиздан устозлар. 

1-бошловчи: Ҳа устозларни қанча улуғласак, шунча оз. Алломаларимиздан бири: “Устоз отангдек улуғ”- деб бежиз айтмаганлар. 

2-бошловчи: Ҳазрат Алишер Навоий, бизга лоақал бир ҳарф ўргатган устознинг ҳаққини юз минг ганжу хазина билан ҳам узиб бўлмаслигини айтиб кетганлар. Бу доно сўзларга қўшилмай бўлмайди?! Ахир...

1-бола: Устоз-яратувчи...

2-бола: Устоз-меъмор...

3-бола: Устоз-меҳр сочгувчи...

(Бир гуруҳ қизлар ижросида рақс).

1-бола:                Меҳр ила номингизни тилга олдим,

                                       Бизга мерос билимлардан тўйиб қондим.

                                       Саломатлик сизга доим ҳамроҳ бўлсин,

                                       Сокин осмон, тинч тотувлик тилаб қолдим.

2-бола:                Қалбимизнинг мумтози, эй устозим

                             Нур таралган чароғимсиз, эй азиз устоз

                             Илим ганжига интилгаймиз,биз хамиша

                             Таъзим айлаб бош эгамиз, эй устозим.

(Тўгарак аъзолари ижросида қўшиқ)

1-бошловчи: Келажак эгалари бўлиш биз ёшларга устозларимиз пишиқ пухта билим бериш маънавиятимизни янада шакллантириш, дунёқарашимизни кенгайтириш учун астойдил меҳнат қиладилар.
2-бошлочи: Бугун биз ана шу меҳнатнинг маҳсулини намойиш этмоқчимиз. Бунинг учун даврага 5 нафар тўгарак аъзосини таклиф этамиз.
1-бошловчи: Билимдонлар беллашуви иштирокчилари галма-гал истаган мавзуларида мақол айтиб беришлари керак. Вазифани бажара олмаган иштирокчи беллашувдан четлатилди.

2-бошловчи: Энг кўп мақол билган иштирокчи “Ғолиб” деб топилади. Танловни ўзимиз бошлаб берсак. Нима дейсиз?
1-бошловчи: Жуда яхши. Тома-тома кўл булур. Қатра-қатра йиғилиб дарё бўлур.

2-бошловчи: Ўқиган олим, ўқимаган ўзига золим. Марҳамат, давом этамиз.

(Мақоллар билимдони танлови ўтказилади, сўнг қизлар гуруҳи шўх рақс намойиш этади.)

1-бошловчи: Устозларни меъморга, мактаб остонасига илк бор қадам қўйган гўдакни эса бир парча лойга қиёслайлик. Меъмор бу лойни ойлар йиллар мобайнида пишитиб боради. Даставвал иморатни пойдевори қўйилади. Бошланғич мактабимиз ана шу пойдевор демакдир. Бола ана шу даврда, қўлига қалам тутган, кўзлари харф таниди. Йиллар ўтиб, бинонинг биринчи, сўнг иккинчи, учинчи қаватлари битиб боради.

2-бошловчи: Демак, қаҳрамонимиз илму-фан денгизида сўзишда давом этмоқда. Пайти келиб иморатни томи битиб, унга зеб берилади. Ўқувчилик олтин даври ҳам ниҳоясига етай деб қолди. 11 йил ҳам кўз очиб юмгандай ўтади кетади. Кўз олдимизда меъмор қўли билан бунёд этилган ҳашаматли, кўркам бир қаср қад кўтаради. Яъни мактаб аталмиш муқаддас даргоҳдан мустақил ҳаётга қадам қўйган илм-заковат эгаси пухта билимларига таянган ҳолда шаҳдам қадамлар билан олдинлаб боради.
1-бошловчи: Ҳа, комил инсон бўлиб етишишимизга устозларнинг озмунча меҳнати синадими?!

Ҳамма: Бир умр таъзимдамиз, азиз устоз!
2-бошловчи: Яна бир бор байрамингиз муборак бўлсин!
1-бошловчи: Ҳайр, саломат бўлинг!
(Ватанни улуғловчи болалар қўшиғи. Ҳамма жўр бўлади. Тадбир сўнгида болалар устозларига гул улашадилар).

